Bord Li Jirregola l-Kera Maġistrat Dr. Leonard Mackay LL.D., M.A. (Fin. Rikors Nru: 421/21 LC Fl-atti tar-Revoka tal-Mandat ta' Sekwestru Nru 1119/2021 fl-ismijiet: Portem Tourism Ventures Ltd (C68829) Vs Edward sive Teddy D’Anastasi (KI 984648M) u Avukat Dottor Leontine D’Anastasi (KI272169M) Illum, 2 ta' Settembru 2021 Il-Bord, Ra r-rikors ta' Edward sive Teddy D’Anastasi u Dr Leontine D’Anastasi ippreżentat nhar is-26 ta' Awwissu, 2021 fejn, wara li ppremettew illi "meta marret il-Marixxal Sandra Zammit Dimech biex tikkonsenja l-att fl-indirizz imsemmi, fetħitilha omm Mark Anthony Esposito li l-ewwel qaltilha li ma tkellimx lil binha, imbagħad ċemplitlu hi stess quddiem il-marixxal u wara li talab li jkun jaf x'kienu l-atti, direttament irrifjuta li jaċċetta n-notifika tagħhom", talbu, prevja jekk ikun il-każ li jisma' lill-uffiċjali tal-Qorti, jiddikkjara li s-soċjeta sekwestranti kienet notifikata bir- Rikors Revoka tal-esponenti nhar il-Gimgħa 20 ta' Awwissu fis-1.30pm; Ra d-dokumenti annessi mar-rikors odjern in sostenn tat-talba tar-Rikorrenti; Ra d-diversi tentattivi ta' notifika tas-soċjeta Portem Tourism Ventures Ltd kif jirriżultaw mill- varji riferti fl-atti proċesswali; Ra r-riferta dettaljata tal-Marixxal Sandra Zammit Dimech datata l-20 ta' Awwissu 2021; Sema' lill-istess Marixxall Sandra Zammit Dimech u l-Marixxal Carmen Roelse Mizzi waqt is-seduta tal-1 ta' Settembru 2021; Ra l-Artikolu 187 tal-Kapitolu 12 tal-Liġijiet ta' Malta; Ikkonsidra, Illi dan huwa rikors fejn il-Bord qed jintalab jiddikkjara li s-soċjeta Portem Tourism Ventures Limited bħala li ġiet notifikata bir-rikors għar-Revoka tal-Mandat ta' Sekwestru Nru 1119/2021, datat it-30 ta' Lulju 2021; Illi a tenur ta-tieni proviso tal-Artikolu 187(1) tal-Kap. 12 tal-Liġijiet ta' Malta, il-Bord żamm seduta nhar l-1 ta' Settembru 2021 sabiex jisma lill-uffiċjal eżekuttiv tal-Qorti; Illi fix-xhieda tagħha, parti mill-fgura-Marixxal Sandra Zammit Dimech ikkonfermat il-firma u l-kitba tar-riferta bħala tagħha. Spjegat li dakinhar tal-20 ta' Awwissu 2021 hi saqsiet lill-persuna li fetħet il-bieb tal- indirizz f'Pembroke għandiex lil xi ħadd ta' Portem Tourism Ventures Limited u dik il-persuna ikkonfermat li kellha lil binha, li jismu Mark-Anthony Esposito. Hi qalet għall-ewwel li ma tkellimx lil binha u li ma joqgħodx hemmhekk. Ix-xhud spjegat li dak il-ħin ommu għamlet żewġ tentattivi biex iċċempillu, bgħatitlu messaġġ mill-mobile tagħha u wara ftit sekondi hu ċempillha fuq il-mobile. Ommu spjegatlu li hemm il-Marixxalli u fuq talba tal-Marixxal ommu tefgħet it-telefonata fuq speaker phone biex il-Marixxal setgħet tisma u tkellem direttament lil Mark-Anthony Esposito. Minn fuq il-mobile, hu talab lill-Marixxal ittiħ id-dettalji tal-ewwel żewġ paġni tal-atti però l-Marixxal saqsietu jekk iridx jieħu n-notifika tal-atti. Hu qalilha li ma jridx u qal lill-ommu biex ma taċċettaħhomx għax hekk jew b'hekk l-ID Card mhux qegħda fuq hemm. Il-Marixxal Grech qalet ukoll li saqsietu jekk kienx fl-akkwati biex filkas tistennieħ iżda hu qalilha li kien qiegħed Għawdex. Dan id-diskors sar mill-istess Mark-Anthony Esposito fuq it-telephone fil-preżenza tal-Marixxal Carmen Roelse Mizzi, li wkoll fix-xhieda tagħha kkonfermat dan kollu bil-ġurament tagħha; Ikkonsidra, Illi fl-ewwel lok, il-Bord jinnota li hekk kif jirriżulta mill-estratt tar-Reġistru Pubbliku tas- Soċjetajiet Kummerċjali, l-indirizz tas-soċjeta Portem Tourism Ventures Ltd jinsab fil-Belt L-Għasri. Ir-rikorrenti ittentaw jinnotifikaw lis-soċjeta fl-24 ta' Awwissu 2021, iżda mingħajr suċċess peress li "ma fetaħ ħadd". Il-Bord jinnota li dan it-tentattiv seħħ erbat' ijiem wara li l- Marixxalli kkomunikaw ma' Mark-Anthony Esposito tramite t-telefon ċellulari ta' ommu fejn irrifjuta li jirċievi l-atti u b'hekk il-Bord jifhem li hu kien ben konsapevoli tat-tentattivi tan- notifika. Illi mid-dokumenti eżebiti mar-rikors promotur jirriżulta li l-istess Mark-Anthony Esposito huwa kemm direttur uniku, judicial representative kif ukoll segretarju tas-soċjeta Portem Illi l-Artikolu 187(4)(b) tal-Kap. 12 tal-Liġijiet ta' Malta jistipola li n- notifika ta' korp li jkollu personalità ġuridika distinta, għandha ssir billi titħalla kopja tal- iskrittura f'idejn xi ħadd mill-persuni msemmija fl-Artikolu 181A(2), ossija, inter alia, lill- persuna jew persuni li jkollhom ir-rappreżentanza ġuridika ta' dak il-korp jew minn kull segretarju tal-kumpannija. Illi b'hekk, il-Bord huwa sodisfatt illi Mark-Anthony Esposito huwa ex lege awtorizzat sabiex jirċievi n- notifiċi għan-nom u in rappreżentanza tas-soċjetà Portem Tourism Ventures Ltd in vista tal- pożizzjoni tiegħu fi ħdan l-istess soċjetà. Illi stabbilit dan, il-Bord irid jgħaddi biex jeżamina jekk ir-rifjut tal-istess Mark-Anthony Esposito, għan-nom u in rappreżentanza tas-soċjeta sekwestranta huwiex ġustifikat ai termini tal-liġi. Illi t-tieni proviso tal-Artikolu 187(3) jistipola li "Iżda wkoll meta persuna li lilha tkun indirizzata skrittura tirrifjuta li tirċiviha personalment mingħand uffiċjal eżekuttiv tal-qrati, il-qorti tista' fuq rikors tal-parti interessata u wara li tisma' lill-uffiċjal esekuttiv tal-qrati u tikkonsidra ċ-ċirkostanzi kollha tal-inċident, tiddikjara b'digriet li n-notifika tkun saret lil dik il-persuna fil-jum u l-ħin tar-rifjut u tali digriet għandu jitqies bħala prova tan-notifika għall-finijiet u l- effetti kollha tal-liġi." Illi mill-provi prodotti, jirriżulta ampju li l-Marixxal kellmet personalment lir-rappreżentant tas-soċjetà Portem Tourism Ventures Limited u dan, da parti tiegħu, irrifjuta li jaċċetta n- notifika. Hu saħansitra ta struzzjonijiet lill-ommu biex tagħmel l-istess. Illi b'hekk, il-Marixxal Sandra Zammit Dimech ma kellha ebda għażla oħra għajr li tagħmel riferta negattiva tan-notifika tar- rikors għar-revoka tal-Mandat ta' Sekwestru, tad-Digriet tad-9 ta' Awwissu 2021 u ta l-Avviz tas- smiegħ, kif del resto jirriżulta mill-istess riferta fuq wara ta' fol 92. Illi mix-xhieda tal-Marixxal jirriżulta li hi ġiet mitluba, sija minn Mark-Anthony Esposito u sija minn Finocchiaro, sabiex jaraw l-ewwel paġni tal-att ġudizzjarju li tiegħu kellha ssir in-notifika. Dwar dan, il-Bord ma jistax ma jikkummentax li n-notifika ta' att ġudizzjarju m'hijiex diskrezzjonali fuq id-destinatarju jekk jagħżilx li jaċċetta tali att jew le. Ladarba l-uffiċjal eżekuttiv tal-Qorti jsib, jew jikkomunika, mad-destinatarju tan-notifika, allura d-destinatarju għandu jaċċetta tali att. Jekk id-destinatarju ma jaċċettax tali notifika, allura jiskatta d-dispost tat-tieni proviso tal-Artikolu 187(1) tal-Kap. 12 fejn il-Liġi tippermetti li d-destinatarju jitqies li ġie notifikat minkejja r-rifjut tiegħu; Illi miċ-ċirkostanzi kollha tal-inċident, il-Bord huwa tal-fehma li l-estremi rikjesti mit-tieni proviso tal-Artikolu 187(1) tal-Kap. 12 tal-Liġijiet ta' Malta ġew sodisfatti f'dan il-każ; Għaldaqstant il-Bord qiegħed jilqa' t-talba kif dedotta u jiddikjara li s-socjetà Portem Tourism Ventures Ltd ġiet debitament notifikata bl-atti tar-rikors għar-revoka tal-Mandat ta' Sekwestru kif ukoll bid- Digriet tad-9 ta' Awwissu 2021 u l-Avviz tas-smiegħ fl-20 ta' Awwissu 2021 għall-finijiet u l-effetti kollha tal-liġi filwaqt li jordna l-prosegwiment tas-smiegħ tar-rikors għar-revoka tal-Mandat ta' Sekwestru nru 1119/2021 u jiddiferixxi s-smiegħ għas-16 ta' Settembru 2021 fid-9.15am. Il-Bord jordna wkoll li dan id-Digriet jiġi notifikat lill-partijiet. L-ispejjeż tal-preżenti rikors suġġett ta' dan id-Digriet huma a karigu tas-soċjeta' Portem Tourism Ventures Limited. Dr. Leonard Mackay Brincat Mummery Maria Grech Santoc Deputat Reġistratur